4ኛው የኢትዮ-ኤርትራ የሚኒስትሮች የምክክር መድረክ ተካሄደ
የኢፌዴሪ ውጭ ጉዳይ ሚኒስትር ዶክተር ወርቅነህ ገበየሁና የኤርትራ ውጭ ጉዳይ ሚኒስትር ኡስማን ሳለህ በተገኙበት 4ኛው የኢትዮ-ኤርትራ የሚኒስትሮች የምክክር መድረክ ተካሂዷል፡፡የአሁኑ ውይይት በሁለቱ አገሮች መሪዎች መካከል ከወራት በፊት በተደረሰው ስምምነት መሰረት ወደ ስራ ለማስገባት ተለይተው በተቀመጡ አጀንዳዎች ዙሪያ ያተኮረ ነው።በዋናነትም በታህሳስ ወር 2011 ዓ.ም በአስመራ በተካሄደው 3ኛው ዙር የምክክር መድረክ ወቅት መግባባት ላይ የተደረሰባችው ጉዳዮች ያሉበትን የአፈፃፀም ደረጃ በመገምገም በቀጣይ መከናወን ባለባቸው ጉዳዮች ዙሪያ ውሳኔዎችን አሳልፏል።በሁለቱ አገሮች መካከል የተደረሰው ሁሉን አቀፍ ትብብር ህጋዊ ማዕቀፍ ለማበጀት በሚቻሉባቸው ጉዳዮች ዙሪያም ምክክር የተደረገ ሲሆን በዚሁ መሰረት የሚኒስትሮች የጋራ ኮሚሽን ለመመስረት የሚያስችል የሰነድ ልውውጥ ተደርጓል።የወደብ አጠቃቀም፣ የንግድና ትራንስፖርት እንዲሁም ከድንበር ንግድና ከጉምሩክ አሰራር ጋር የተያያዙ ጉዳዮቸ ህጋዊ ማዕቀፍ እንዲኖራቸው በሚቻልበት ዙሪያ ውይይት ተደርጓል።የኤርትራ የውጭ ጉዳይ ሚኒስትር ኡስማን ሳላህ ከፕሬዝዳንት ኢሳያስ አፈወርቂ የተላከ መልዕክት ለጠቅላይ ሚኒስትር ዶክተር አብይ አህመድ አድርሰዋል።(ምንጭ፡-የውጭ ጉዳይ ሚኒስቴር ቃልአቀባይ ጽ/ቤት)